**Demecser város Önkormányzata a kimagasló színvonalon és hivatástudattal végzett tevékenységének elismeréseként**

**„Az év Pedagógusa„**

**megtisztelő díjat**

 **Ragányné Dolhai Zsuzsanna pedagógus részére adományozza.**

 Ragányné Dolhai Zsuzsanna tanítói pályáját a Demecseri Körzeti Általános Iskolában 1984.szeptember 1-jén kezdte.

A legnehezebb és legcsodálatosabb feladatra vállalkozott, amikor a tanítói pályát választotta.

Lassan negyven éve végzi nagy odaadással az alsó tagozatos gyermekek nevelését, oktatását. E hosszú pályafutás alatt tanított első osztálytól negyedik osztályig valamennyi évfolyamon.

Olyan pedagógus, aki évtizedeken keresztül magára vállalta azt a felelősséget, amellyel a felnövekvő nemzedékek oktatása-nevelése jár. Aki megtiszteltetésnek fogja fel a gyermeknevelést. A hivatás-amit választott- nagy felelősséggel jár, de ugyanilyen sok szépséget is rejt magában.

Mindennapi munkájában a nevelés és oktatás összhangjára, egyensúlyára törekedett.

A rábízott gyermekek jövőjét tartotta szem előtt. Igyekezett olyan feladatok elé állítani a gyerekeket, amelyeknek a segítségével a mindennapi élet kihívásaihoz könnyen tudnak alkalmazkodni.

Mindig fontos volt számára a matematika tantárgy megszerettetése a gyerekekkel, ezt többnyire mosolygós, türelmes énjével tudta elérni. Tanítványaival aktív részt vevői voltak a matematikai versenyeknek.

Az elmúlt években a gyermekeiket intézményünkbe írató szülők szemében egyre többször láttunk felvillanni a kedves tanító néni emlékét, aki valamikor az ő kezüket fogta iskolába lépéskor és most szeretnék, ha gyermekeiket is Zsuzsa néni vezetné be az iskola világába.

Pályája során nyitott volt az új, korszerű ismeretekre, oktatási módszerekre, amelyekkel segítette a gyermeki személyiség kibontakoztatását. Továbbképzéseken való részvétellel folyamatosan törekedett a szakmai megújulásra, ismereteinek bővítésére. Észrevételeivel, tanácsaival mindig legjobb tudása szerint segítette pedagógus kollégáit.